Möödunud sajandi alguses Eestimaal tekkinud kirjastus "Mõte" andis välja omaaegset religioonist läbiimbunud keskkonda ja tõekspidamisi arvestades üsna julget raamatukraami ja ei häbenenud seda ka tutvumiseks  võimalikele huvilistele laiali saata. Üheks nende sihtgrupiks olid ka kogudused ja allolevatel fotodel on näha üks selline eksemplar kellegi Rusticus'e kirjutatud raamatust, millele rahva poolt palavalt armastatud ja üsna traagilise saatusega Kaarli koguduse õpetaja Rudolf Hurt on oma korraliku käekirjaga lisanud viimasele leheküljele konkreetse resolutsiooni: "Need raamatud /.../ saadetakse kui päris kõlbmata kaup tagasi." Koomikat lisab asjaolu, et antud juhul olid need raamatud saadetud kirikherrale kingiks, mitte ostmiseks, aga ju siis kirik ei saanud endale lubada selliste trükistega, mis söandavad raamatute raamatusse kirjapandut isegi põgusalt kahtluse alla panna, isegi ühes ruumis olemist.    Iseenesest pole see maailmavaadete kokkupõrge muidugi kuigi üllatav, sest Rusticuse pseudonüümi kasutas tuntud eesti teadusemees, matemaatikaprofessor Jaan Sarv (1877-1954), kes kogu oma elu pühendas muuhulgas ka teaduse populariseerimisele, avaldades ajakirjanduses lugematuid artikleid ja kirjutades mitmeid raamatuid. Sarv oli muide üks neist mitte just paljudest eestlastest, kes pidas kirjavahetust ka näiteks Albert Einsteiniga.